text: Tusindvis af Yousee-kunder stod uden internet
  04 juni 2017 kl. 14.58
  Yousee har endnu engang haft problemer med bredbånd flere steder i landet. 
  Der var problemer med Yousees bredbånd flere steder i landet søndag eftermiddag. Det oplyser kommunikationspartner hos Yousee Nis Peder Kolby søndag eftermiddag.
  Han anslår, at mindst 50.000 kunder er berørt over hele landet, og altså også i Syd- og Sønderjylland.
  Problemerne begyndte søndag, men efter cirka halvanden time blev problemet løst.
  - Der har været en hardwarefejl på en af vores servere, og den opdagede vi ret hurtigt og løste fejlen ret hurtigt, siger Nis Peder Kolby.
  Sidst selskabet havde store problemer er omkring et halvt år siden. Nytårsaften var der et omfattende nedbrud, hvor TV-signalet forsvandt over hele landet. 
  1,2 millioner kunder mistede signalet omkring klokken 16.30, og flere gik dermed blandt andet glip af dronningens nytårstale. 
  Trods en omfattende indsats for at rette fejlen var signalet nogle steder flere dage om at vende tilbage.
  